2023. május 2-án benyújtott kereset – Akgün Seramik és társai kontra Bizottság
(T-231/23. sz. ügy)
Az eljárás nyelve: angol
Felek
Felperes: Akgün Seramik Sanayi ve Ticaret AŞ (Pazaryeri, Törökország) és 14 társa
(képviselők: : F. Di Gianni, A. Scalini és G. Coppo ügyvédek)
Alperes: Európai Bizottság
Kérelmek
A felperes azt kéri, hogy a Törvényszék:
semmisítse meg az Indiából és Törökországból származó kerámia burkolólapok behozatalára vonatkozó végleges dömpingellenes vám kivetéséről szóló, 2023. február 9-i (EU) 2023/265 bizottsági végrehajtási rendeletet1 (a továbbiakban: megtámadott rendelet) a felpereseket érintő részében, és
a Bizottságot kötelezze a költségek viselésére.
Jogalapok és fontosabb érvek
Keresetük alátámasztása érdekében a felperesek négy jogalapra hivatkoznak.
1.    Az első, arra alapított jogalap, hogy a megtámadott rendelet sérti az (EU) 2016/1036 európai parlamenti és tanácsi rendelet1 (a továbbiakban: alaprendelet) 3. cikkét, mivel a Bizottság nyilvánvaló értékelési hibát követett el annak megállapításával, hogy az uniós gazdasági ágazat anyagi kárt szenvedett.
2.    A második, arra alapított jogalap, hogy a megtámadott rendelet sérti az alaprendelet 3. cikkének (6) bekezdését, mivel a Bizottság nyilvánvaló értékelési hibát követett el annak megállapításával, hogy az érintett országokból származó behozatal kárt okozott az erőfölényben lévő uniós gazdasági ágazatnak.
3.    A harmadik, arra alapított jogalap, hogy a megtámadott rendelet sérti az alaprendelet 4. cikkének (1) bekezdését, mivel a Bizottság a kár elemzését nem az alaprendelet 4. cikkének a WTO dömpingellenes megállapodása 4. cikkének (1) bekezdésével összefüggésben értelmezett (1) bekezdése értelmében véve a teljes uniós termelés jelentős hányada alapján végezte el.
4.    A negyedik, arra alapított jogalap, hogy a megtámadott rendelet sérti az alaprendelet 2. cikkének (9) és (10) bekezdését, mivel i. a Bizottság téves módon vonta le az értékesítési, általános és adminisztratív költségeket, valamint a Bien & Qua-val kapcsolatban álló kereskedő nyereségét az exportárból, és ii. a Bizottság azzal, hogy a rendes értékre nem alkalmazta ugyanazokat a levonásokat, nem végzett tisztességes összehasonlítást.
____________
1 Az Indiából és Törökországból származó kerámia burkolólapok behozatalára vonatkozó végleges dömpingellenes vám kivetéséről szóló, 2023. február 9-i (EU) 2023/265 bizottsági végrehajtási rendelet (HL 2023. L 41., 1. o.).
1 Az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8‑i (EU) 2016/1036 európai parlamenti és tanácsi rendelet (HL 2016. L 176., 21. o.).